CELEX: 52012PC0296
Language: mt
Date: 2012-06-19
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE dwar emenda għall-Anness II (Regolamenti tekniċi, standards, ittestjar u ċertifikazzjoni) tal-Ftehim taż-ŻEE

|
			
		
		
		52012PC0296
		
			Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE dwar emenda għall-Anness II (Regolamenti tekniċi, standards, ittestjar u ċertifikazzjoni) tal-Ftehim taż-ŻEE /* COM/2012/0296 final - 2012/0157 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Sabiex jiġu żgurati ċ-ċertezza
legali u l-omoġeneità li huma neċessarji għas-Suq Intern,
il-Kumitat Konġunt taż-ŻEE għandu jintegra
l-leġiżlazzjoni kollha relevanti tal-Unjoni Ewropea fil-Ftehim dwar iż-ŻEE
mill-aktar fis possibbli wara l-adozzjoni tagħha.
2.           IR-RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
L-abbozz tad-Deċiżjoni tal-Kumitat
Konġunt taż-ŻEE (anness mad-Deċiżjoni proposta
tal-Kunsill) għandu l-għan li jintegra r-Regolament (UE) Nru
1274/2011 tas-7 ta’ Diċembru 2011 dwar programm multiannwali tal-Unjoni
kkoordinat u ta’ kontroll għall-2012, l-2013 u l-2014 biex tiġi
żgurata konformità mal-livelli massimi ta’ residwi ta’ pestiċidi
ġo u fuq ikel li joriġina mill-pjanti u mill-annimali u biex
jivvaluta l-esponiment tal-konsumatur għalihom.
Ir-Regolament (KE) Nru 1213/2008 li
jikkonċerna programm Komunitarju kkoordinat ta' kontroll multiannwali
għall-2009, l-2010 u l-2011 sabiex tiġi żgurata l-konformità
mal-livelli massimi ta' residwi ta' pestiċidi kienet integrata fil-Ftehim
dwar iż-ŻEE b’ċerti adattamenti għall-Istati tal-EFTA li
jagħmlu parti miż-ŻEE.
Dawn l-adattamenti għandhom jiġu
trasferiti għar-Regolament (UE) Nru 1274/2011.
L-adattamenti jikkonċernaw in-numru ta’
pestiċidi li għandhom jiġu mmonitorjati mill-Islanda u
l-għadd ta' kampjuni ta’ kull prodott li għandhom jittieħdu u
jiġu analizzati mill-Islanda u min-Norveġja. Huma jagħtu kas, b 'mod
partikolari, il-kapaċità limitata tal-laboratorji biex tkun tista’ ssir
analiżi tar-residwi tal-pestiċidi fl-Islanda.
3.           L-ELEMENTI LEGALI TAL-PROPOSTA
L-Artikolu 1(3) tar-Regolament tal-Kunsill
(KE) Nru 2894/94 dwar l-arranġamenti għall-implimentazzjoni
tal-Ftehim taż-ŻEE jipprevedi li, fuq proposta mill-Kummissjoni,
il-Kunsill jistabbilixxi l-pożizzjoni li għandha tiġi adottata
f'isem l-Unjoni għal Deċiżjonijiet bħal dawn. 
Il-Kummissjoni tissottometti l-Abbozz ta’
Deċiżjoni tal-Kumitat Konġunt taż-ŻEE lill-Kunsill
biex jadottaha bħala l-pożizzjoni tal-Unjoni. Il-Kummissjoni tittama
li tkun tista’ tippreżentah lill-Kumitat Konġunt taż-ŻEE
mill-aktar fis possibbli.
2012/0157 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tittieħed mill-Unjoni Ewropea
fil-Kumitat Konġunt taż-ŻEE
dwar emenda għall-Anness II
(Regolamenti tekniċi, standards, ittestjar u ċertifikazzjoni)
tal-Ftehim taż-ŻEE
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 43(2) u
168(4)(b), flimkien mal-Artikolu 218(9) tiegħu,
Wara li kkunsidra r-Regolament tal-Kunsill
(KE) Nru 2894/94 tat-28 ta' Novembru 1994 dwar l-arranġamenti
għall-implimentazzjoni tal-Ftehim dwar iż-Żona Ekonomika Ewropea[1], u b'mod partikolari l-Artikolu 1(3)
tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Il-Ftehim dwar
iż-Żona Ekonomika Ewropea[2]
("il-Ftehim dwar iż-ŻEE") daħal fis-seħħ
fl-1 ta’ Jannar 1994.
(2)       Skont l-Artikolu 98
tal-Ftehim taż-ŻEE, il-Kumitat Konġunt taż-ŻEE jista’
jiddeċiedi li jemenda, fost l-oħrajn, l-Anness II tal-Ftehim dwar
iż-ŻEE.
(3)       L-Anness II tal-Ftehim
taż-ŻEE fih dispożizzjonijiet u arranġamenti dwar
regolamenti tekniċi, standards, ittestjar u ċertifikazzjoni.
(4)       Ir-Regolament tal-Kummissjoni
(UE) Nru 1274/2011 tas-7 ta’ Diċembru 2011 dwar programm multiannwali
tal-Unjoni kkoordinat u ta’ kontroll għall-2012, l-2013 u l-2014 biex
tiġi żgurata konformità mal-livelli massimi ta’ residwi ta’
pestiċidi ġo u fuq ikel li joriġina mill-pjanti u mill-annimali
u biex jivvaluta l-esponiment tal-konsumatur għalihom[3] għandu jiġi integrat fil-Ftehim
dwar iż-ŻEE. 
(5)       Ir-Regolament tal-Kummissjoni
(KE) Nru 1213/2008 tal-5 ta’ Diċembru 2008 li jikkonċerna programm
Komunitarju kkoordinat ta' kontroll multiannwali għall-2009, 2010 u 2011
sabiex tiġi żgurata l-konformità mal-livelli massimi ta' residwi ta'
pestiċidi ġo u fuq prodotti li joriġinaw mill-pjanti u
mill-annimali u biex tevalwa l-esponiment tal-konsumatur għalihom[4] ġie integrat fil-Ftehim dwar
iż-ŻEE b'ċerti adattamenti għall-Istati tal-EFTA li
jagħmlu parti miż-ŻEE.
(6)       Dawk l-adattamenti
għandhom jiġu trasferiti għar-Regolament (UE) Nru 1274/2011.
L-adattamenti għandhom x’jaqsmu man-numru ta’ pestiċidi li
għandhom jiġu mmonitorjati mill-Islanda u l-għadd ta' kampjuni ta’
kull prodott li għandhom jittieħdu u jkunu analizzati mill-Islanda u
min-Norveġja, u jagħtu kas, b'mod partikolari, tal-kapaċità
limitata tal-laboratorji Islandiżi. 
(7)       Għalhekk,
l-Anness II tal-Ftehim dwar iż-ŻEE għandu jiġi
emendat.
(8)       Il-pożizzjoni tal-Unjoni
Ewropea fil-Kumitat Konġunt taż-ŻEE għandha tkun
ibbażata fuq l-abbozz ta’ Deċiżjoni mehmuż,
ADOTTA DIN ID-DEĊIŻJONI: 
Artikolu 1
Il-pożizzjoni li għandha
tittieħed mill-Unjoni Ewropea fil-Kumitat Konġunt taż-ŻEE
dwar il-modifikazzjoni tal-Anness II (Regolamenti tekniċi, standards,
ittestjar u ċertifikazzjoni) tal-Ftehim dwar iż-ŻEE tkun
ibbażata fuq l-abbozz ta’ Deċiżjoni tal-Kumitat Konġunt
taż-ŻEE li hu mehmuż ma’ din id-Deċiżjoni.
Ir-rappreżentanti tal-Unjoni fil-Kumitat
Konġunt taż-ŻEE jistgħu jaqblu fuq tibdil minuri
għall-abbozz tad-Deċiżjoni mingħajr ma jistennew
deċiżjoni mingħand il-Kunsill.
Artikolu 2
Wara l-adozzjoni tagħha,
id-Deċiżjoni tal-Kumitat Konġunt taż-ZEE tiġi
ppubblikata f’Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni tidħol
fis-seħħ fil-jum tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
ANNESS 
Abbozz
ta’
DEĊIŻJONI
TAL-KUMITAT KONĠUNT TAŻ-ŻEE
Nru 
li temenda
l-Anness II (Regolamenti tekniċi, standards, ittestjar u
ċertifikazzjoni) 
tal-Ftehim dwar
iż-ŻEE
IL-KUMITAT KONĠUNT TAŻ-ŻEE,
Wara li kkunsidra l-Ftehim dwar
iż-Żona Ekonomika Ewropea, kif emendat mill-Protokoll li
jaġġusta l-Ftehim dwar iż-Żona Ekonomika Ewropea, minn hawn
’il quddiem imsejjaħ ‘il-Ftehim’, u b'mod partikolari l-Artikolu 98
tiegħu,
Billi:
(1)                   
L-Anness II tal-Ftehim kien emendat
b'Deċiżjoni tal-Kumitat Konġunt taż-ŻEE Nru ... ta'…[5].
(2)                   
Regolament ta’ Implimentazzjoni tal-Kummissjoni
(UE) Nru 1274/2011 tas-7 ta’ Diċembru 2011 dwar programm multiannwali tal-Unjoni
kkoordinat u ta’ kontroll għall-2012, l-2013 u l-2014 biex tiġi
żgurata konformità mal-livelli massimi ta’ residwi ta’ pestiċidi
ġo u fuq ikel li joriġina mill-pjanti u mill-annimali u biex
jivvaluta l-esponiment tal-konsumatur għalihom[6]
għandu jiġi integrat fil-Ftehim.
(3)                   
Ir-Regolament tal-Kummissjoni (KE)
Nru 1213/2008[7], li hu integrat
fil-Ftehim, ġie rrevokat fl-UE u għaldaqstant għandu jiġi
rrevokat ukoll skont il-Ftehim,
(4)                   
Din id-Deċiżjoni tikkonċerna
l-leġiżlazzjoni li tolqot oġġetti tal-ikel. Il-leġiżlazzjoni
li tirrigwarda l-kwistjonijiet ta’ oġġetti tal-ikel ma tapplikax
għal-Liechtenstein sakemm l-applikazzjoni tal-Ftehim bejn il-Komunità
Ewropea u l-Konfederazzjoni Svizzera dwar il-kummerċ fi prodotti agrikoli tkun
estiża għal-Liechtenstein, kif speċifikat fl-introduzzjoni
għall-Kapitolu XII tal-Anness II tal-Ftehim. B’hekk, din
id-Deċiżjoni m'għandhiex tapplika għal-Liechtenstein,
ADOTTA DIN ID-DEĊIŻJONI:
Artikolu 1
Il-Kapitolu XII tal-Anness II
tal-Ftehim jiġi emendat kif ġej:
1.           It-test tal-punt 54zzzzb
(ir-Regolament tal-Kummissjoni (KE) Nru 1213/2008) jitħassar.
2.           Dan li ġej jiddaħħal
wara l-punt 65 (ir-Regolament
tal-Kummissjoni (KE) Nru 1171/2011):
‘66.   32011 R 1274: Ir-Regolament ta’
Implimentazzjoni tal-Kummissjoni (UE) Nru 1274/2011 tas-7 ta’ Diċembru
2011 dwar programm multiannwali tal-Unjoni kkoordinat u ta’ kontroll
għall-2012, l-2013 u l-2014 biex tiġi żgurata konformità
mal-livelli massimi ta’ residwi ta’ pestiċidi ġo u fuq ikel li
joriġina mill-pjanti u mill-annimali u biex jivvaluta l-esponiment
tal-konsumatur għalihom (ĠU L 352, 8.12.2011, p. 24).
Għall-finijiet ta’ dan il-Ftehim,
id-dispożizzjonijiet tar-Regolament jinftiehmu skont l-adattamenti li
ġejjin:
1.       Dan li ġej jiżdied
fl-Artikolu 1: 
"L-Islanda tista’, għas-snin 2012, 2013,
2014, tkompli tieħu kampjuni u twettaq analiżijiet għall-istess
61 pestiċida li ġew immonitorjati fil-prodotti tal-ikel fis-suq
tagħha fl-2011.” 
2.       Dan li ġej jiżdied
fil-punt 5 tal-Anness II:
          “
 IS || 12 (*) 15 (**) 
 NO || 12 (*) 15 (**) 
          ”’
Artikolu 2
It-testi tar-Regolament (UE) Nru 1274/2011
bl-ilsien Islandiż u b’dak Norveġiż, li għandhom jiġu
ppubblikati fis-Suppliment taż-ŻEE ta’ ma’ Il-Ġurnal
Uffiċjali tal-Unjoni Ewropea, ikunu awtentiċi.
Artikolu 3
Din id-Deċiżjoni tidħol
fis-seħħ fi , dment li jkunu saru lill-Kumitat Konġunt
taż-ŻEE n-notifiki kollha skont l-Artikolu 103(1) tal-Ftehim[8].
Artikolu 4
Din id-Deċiżjoni tiġi
ppubblikata fit-Taqsima taż-ŻEE ta’ Il-Ġurnal Uffiċjali
tal-Unjoni Ewropea u fis-Suppliment taż-ŻEE ta’ miegħu.
Magħmul fi Brussell,
            
   || Għall-Kumitat Konġunt taż-ŻEE       Il-President     […] 
   || Is-Segretarji    tal-Kumitat Konġunt taż-ŻEE            […] 
[1]               ĠU L 305, 30.11.1994, p. 6. 
[2]               ĠU L 1, 3.1.1994, p. 3. 
[3]               ĠU L 325, 08.12.2011, p. 24 
[4]               ĠU L 328, 6.12.2008, p. 9
[5]               ĠU L … 
[6]               ĠU L 325, 8.12.2011, p. 24.
[7]               ĠU L 328, 6.12.2008, p. 9.
[8]               [Mhuma indikati l-ebda rekwiżiti kostituzzjonali.]
[Rekwiżiti kostituzzjonali indikati.]